༄། ། ཁྱོད་ཀྱིས་འདི་ལ་མྱོང་བ་ཡེ་མ་སྐྱེས་ཞེས་པའི་གསུང་མགུར། །  ན་མོ་རཏྣ་གུ་རུ་དྷརྨཱ་ཀ་ཡ་ནི། ཀྱེ་ཀྱེ་རྣལ་འབྱོར་པ་རྣམས་ང་ལ་ཉོན། ། རང་རིག་སྤྲོས་དང་བྲལ་བར་ཁྱོད་ཀྱིས་ཤེས་མོད་ཀྱང་། ། ལུས་དང་སྣང་བའི་དངོས་པོ་ཁྱོད་ཀྱིས་ཤེས་པ་མེད། ། ཀྱེ་ཀྱེ་རྣལ་འབྱོར་པ་རྣམས་བརྩོན་པས་ང་ལ་ཉོན། ། ཤ་ཁྲག་རུས་པ་རྩ་དང་ཆུ་རྒྱུས་དང་། ། ཤིན་ཏུ་མི་གཙང་རྫས་ནི་སུམ་ཅུ་གཉིས། ། རིན་ཆེན་བྱང་ཆུབ་སེམས་ཀྱི་གསེར་འགྱུར་རྩིས། ། དྲི་མེད་རྒྱལ་བའི་སྐུར་ཡང་མ་བསྒྱུར་ཞིང་། ། གནས་དང་ཉེ་བའི་གནས་དང་ཞིང་དང་ཉེ་བའི་ཞིང་། ། དཔའ་བོ་རྣལ་འབྱོར་ཚོགས་ཀྱིས་གཏམས་གྱུར་ཞིང་། ། བདེ་ཆེན་ལྷན་ཅིག་སྐྱེས་ལ་ལོངས་སྤྱོད་པ། ། འདི་ལ་ཅུང་ཟད་ཁྱེད་ཀྱིས་མཐོང་བ་མེད། ། ཀྱེ་ཀྱེ་རྣལ་འབྱོར་པ་རྣམས་གུས་པས་ང་ལ་ཉོན། ། རང་བྱུང་བྱང་ཆུབ་སེམས་དང་དབྱེར་མེད་པ། ། སྣང་དང་མི་སྣང་བརྟན་གཡོའི་རང་བཞིན་ཀུན། ། ནང་གི་རྟེན་འབྲེལ་གང་གིས་གང་བསྒྲུབ་པ། ། སྒྱུ་མའི་རྣམ་ཐར་ཕྲ་བའི་རྒྱུ་འབྲས་ཀྱི། ། རྟེན་འབྲེལ་ཟབ་མོ་འདི་ལ་འཕྲིགས་མ་ཚུད། ། ཀྱེ་ཀྱེ་རྣལ་འབྱོར་པ་རྣམས་བརྩོན་པས་ང་ལ་ཉོན། ། སྡུག་བསྔལ་ཕུང་པོ་ས་རྡོ་འདྲ་འདི་ལ། ། རྩ་གསུམ་འདུས་མདོ་ཡེ་ཤེས་ཐབ་ཁུང་དུ། ། རླུང་ལྔ་དབང་དུ་བྱེད་པའི་སྦུད་པ་ཡིས། ། མ་གཡེངས་བརྩོན་པའི་ཡིད་ཀྱིས་གཙུབ་གྱུར་ན། ། རང་བྱུང་བདེ་བ་ཆེན་པོའི་གནས་མཆོག་ནས། ། འཆི་མེད་བདུད་རྩི་འོ་མའི་རྒྱུན་ཕབ་སྟེ། ། སྡུག་བསྔལ་བདེ་བ་ཆེན་པོར་བསྒྱུར་བྱེད་པ། ། ངོ་མཚར་རྨད་དུ་བྱུང་བའི་ཆོས་འདི་ལ། ། ད་རུང་ཁྱེད་ཀྱིས་ཁུ་འཕྲིག་དོགས་གཡེང་ཟོད་པ་མེད། ། དྲན་དང་འདུན་པས་རྣལ་འབྱོར་པ་རྣམས་ང་ལ་ཉོན། ། ལོངས་སྤྱོད་འཁོར་ལོ་ཤིན་ཏུ་ཉམས་དགའ་བར། ། འཁོར་དང་མྱ་ངན་འདས་པའི་ཆོས་རྣམས་ཀུན། ། ཡོད་མིན་མེད་མིན་ཡོད་མེད་མ་ཡིན་པ། ། ཟུང་འཇུག་གཉིས་སུ་མེད་པའི་རྫུ་འཕྲུལ་ལ། ། དཔའ་བོ་རྣམས་ཀྱི་སྤྱོད་པ་རྨད་བྱུང་བ། ། འདི་ལ་ཁྱོད་ཀྱིས་མྱོང་བ་ཡེ་མ་སྐྱེས། ། འོད་གསལ་སྤྲོས་དང་བྲལ་བ་དྲི་མེད་པ། ། གཏི་མུག་གཉིད་ལས་གཞན་དུ་མ་མཆིས་ཤིང་། ། དེ་ཡང་མ་ཡིན་དེ་ལས་གཞན་དུ་ཡང་། ། རྙེད་པར་མི་འགྱུར་སྤངས་ཐོབ་མེད་པ་ཡི། ། མི་བསྐྱོད་རྡོ་རྗེ་དུས་གསུམ་སངས་རྒྱས་པ། ། དུག་ལྔའི་ཐབས་འདི་ཁྱེད་ཀྱིས་རོ་མ་མྱོང་། ། རྒྱལ་བ་རྣམས་དང་གྲུབ་ཐོབ་གོང་མའི་གསུང་། ། སྟོང་པར་གསུངས་པའི་ཆོས་འདི་ཐམས་ཅད་ལ། ། ངེས་པའི་ཤེས་པས་ངོ་མཚར་སྐྱེ་ན་ཡང་། ། རྟེན་ཅིང་འབྲེལ་བར་འབྱུང་བའི་རྒྱུ་འབྲས་རྣམས། ། རྟོག་པའི་བྱེ་བྲག་མཐོ་དམན་སྣ་ཚོགས་ལས། ། འདི་ལས་འདི་དག་སོ་སོར་ངེས་འབྱུང་ཞེས། ། རྒྱལ་བའི་དམ་ཆོས་ཟབ་མོ་འདི་དག་ལ། ། གཉིས་འཛིན་སྒྲིབ་པ་ཅན་གྱིས་ཤེས་པ་མེད། ། ཀྱེ་ཀྱེ་རྣལ་འབྱོར་པ་རྣམས་དང་བས་ང་ལ་ཉོན། ། འཁོར་བའི་རྒྱ་མཚོ་ཆོས་སྐུར་བསྒྱུར་བྱེད་ཅིང་། ། ཡོན་ཏན་ཕྲིན་ལས་རྒྱུན་ཆད་མེད་པ་ཡི། ། བླ་མ་རིན་ཆེན་གཙུག་གིས་བཀུར་གྱུར་ན། ། ལུས་ངག་ཡིད་གསུམ་གནས་གྱུར་རྟེན་འབྲེལ་གྱིས། ། མཐར་ཐུག་སྐུ་གསུམ་ཚེ་འདིར་ཐོབ་པར་བུ་ཁྱོད་མཛོད། ། ། ། ༨༩༽